Dmanisi şəhəri və onun 19 kəndi 24 saat su ilə təmin olunacaq
Dmanisidə Hökumət Proqramı çərçivəsində əhali ilə görüşlər davam edir və rayonun rəsmi şəxslərinin iştirakı ilə birgə təşkil olan görüşlər bütün kəndləri əhatə edəcək. GAXA-nın məlumatına görə, bu barədə Dmanisi meriyasından bildirilib. Məlumata görə, bu gün Dmanisi meri Qiorqi Tatuaşvili, onun müavinləri və Şəhər Şurasının üzvləri Dəllər, Aşağı və Yuxarı Oruzman, Mtisdziri və Vake kəndlərinin əhalisi ilə görüşüblər. Gürcü və azərbaycanlılardan ibarət əhali ilə görüşlərdə gələcəkdə reallaşdırılan və ya gələcək üçün planlaşdırılan genişmiqyaslı infrastruktur inkişaf layihələri haqqında ətaraflı məlumat verilib. Görüşlərdə iştirak edən kənd sakinləri onları narahat edən problem və ehtiyaclarından söhbət açıblar. Qeyd olunub ki, Dmanisidə əhalinin əsas problemi içməli su problemidir. Təşkil edilən görüşlərdə rayon rəhbərliyi məlumat verib ki, tezliklə Dmanisi şəhəri və onun 19 kəndi 24 saat su ilə təmin olunacaq. Qeyd olunub ki, küçələrin işıqlandırma sisteminin quraşdırılması başa çatıb və kəndlərdə sosial tikintilər yenə də davam etdirilir. Hazırda Aşağı Oruzman kəndində kənd ambulatoriyası yenidən qurulur. GAXA.ge